Krajcer, Daniel, minister kultúry SR (2010-11-05):
Ďakujem pekne, pán predseda. Dámy a páni, pokúsim sa byť stručný. Musím v úvode povedať, že ďakujem za vecné vystúpenia. Som pripravený v tých nasledujúcich štyroch týždňoch v takomto duchu diskutovať so všetkými poslancami, ktorí o túto tému budú mať záujem, ale musím poopraviť niektoré tvrdenia a vyjadrenia, ktoré tu zazneli. Predovšetkým čo je naozaj podstatné povedať na úvod. Toto je začiatok, začiatok niekoľkých postupných krokov, toto nie je záver alebo definitívne nastolenie reformy verejnoprávnych médií. A ja som rád, že z úst prakticky všetkých rečníkov, bez ohľadu na to, či z opozície alebo z koalície, zaznelo jedno, že tá reforma je potrebná. S tým sa naozaj u všetkých predrečníkov plne stotožňujem. Niekoľko momentov, ktoré akcentoval pán poslanec Maďarič, kritika navrhovaného ustanovovania tej rady. No je to podobný model ako v minulosti. Akurát je striktnejšie garantovaná odbornosť členov tohto dohľadového orgánu, keďže, bohužiaľ, naša skúsenosť naozaj za roky dozadu nie je bohvieaká. A ja viem, že ani vy ste neboli spokojný s tým, ako fungoval manažment, minimálne Slovenskej televízie, som o tom presvedčený, pretože vás považujem za racionálneho človeka. A čo sa týka nejakej politizácie, ja som presvedčený, že aj v tej novej deväťčlennej rade by mala mať zastúpenie opozícia, určite áno, ale opozícia nie v takom v zmysle ako v minulosti, že to boli konkrétni kandidáti navrhovaní, povedzme, poslancom alebo poslaneckým klubom. Teraz to jednoducho možné nebude. Politici nebudú môcť navrhovať kandidátov do tejto rady. Jednoducho budú to naozaj môcť robiť len profesijné a záujmové združenia, čo je inak tiež prvok istej odpolitizácie tohto modelu, tak ako ho navrhujem. Často tu bolo spomínané to spájanie. Opakujem, aj v tomto prípade je to len začiatok. V prvej línii ide o inštitucionálne spojenie. Ten ďalší priestor je tu pre manažment, aby jednotlivé štruktúry oboch médií efektívne nastavoval tak, aby to bolo racionálne a, áno, hovorím to otvorene, aby to do budúcna prinieslo možné úspory. A práve preto nie je možné v súčasnom návrhu zákona hovoriť o tom, koľko peňazí to bude. To je reakcia aj na pána Senka. Nie je možné v súčasnosti prísť s nejakou dopadovou štúdiou. Neviem si predstaviť, že by nejaká skupina úradníkov z ministerstva kultúry alebo financií vtrhla, povedzme, do Slovenskej televízii vyžiadala si zmluvy z registra, všetky faktúry, záväzky a podobne. To by bolo narušenie nezávislosti Slovenskej televízie alebo Slovenského rozhlasu. Isté veci sú naozaj úlohou pre manažment. To je jednoducho prirodzené, ak chceme zachovať nezávislosť týchto médií. Členovia výboru, pán poslanec Maďarič, oni nebudú rozhodovať o tých kandidátoch, oni naozaj budú skúmať len splnenie formálnych kritérií a rozhodovať bude plénum. Hovorím o tých kandidátoch na generálneho riaditeľa. Takto je to v zákone navrhnuté. No a čo sa týka voľby generálneho riaditeľa, nebudem hovoriť zdĺhavo, poviem to len vcelku jednoducho. Posledný riaditeľ, ktorý bol zvolený ešte podľa toho starého systému v Národnej rade, bol Richard Rybníček. V Rade Slovenskej televízie boli zvolení dvaja... (Prerušenie vystúpenia predsedajúcim.)